यता हाम्रावालाको पराक्रम चानचुने थिएन। जनताको करमा राष्ट्रसेवकको पगरी गुथेर मस्तराम थिए— विद्युत प्राधिकरणका केही खाइदेउहरू! प्रधानमन्त्री दुई वर्षभित्र लोडसेडिङ इतिहासमा मात्र पढ्न पाइने गीत सुनाइरहेका थिए। यता कार्यान्वयनको ठाउँ ओगटेर बसेका हसुरप्रसादको समूह तथ्याङ्कलाई मिथ्याङ्क बनाएर धमाधम पेश गर्दै थिए— देश र जनताको यो पीरव्यथासँग परिचित हुँदाहुँदै पनि, हाम्रो बलबुता खर्चेर लाग्दालाग्दै पनि, मुटुमाथि ढुङ्गा राखेर भन्नुपरेको छ, यो जुनीमा नेपालीको भाग्यमा उज्यालो लेखिएको छैन, जताबाट जसरी भए पनि बन्ने दुम्सी नै हो। भएको कुलेखानी दिनानुदिन सुक्दै वा दुब्लाउँदै छ। बाँकी खोलानालाबाट ३३ गते अगाडि बिजुली बल्ला जस्तो छैन। त्यहीँमाथि नाकाबन्दी लम्पसार परेर तेर्सिएपछि चालु कामकारवाही पनि मुर्छित अवस्थामा पुगेका छन्।
